**Menslike Papiloom-virus (MPV)**

**Vrae wat gereeld gevra word (FAQs)**

Nasionale Regering Gesondheid het die HPV-entstof bekend gestel. Hierdie entstof is tans dwarsoor die wêreld beskikbaar, en is die afgelope paar jaar in die privaat bedryf in Suid-Afrika beskikbaar.

MPV is ’n virusinfeksie wat servikskanker kan veroorsaak. Die entstof **voorkom** MPV-infeksie in meisies.

Alle graad 4-meisies wat 9 jaar en ouer is in openbare skole en skole vir spesiale opvoeding sal deur die skoolgesondheidstelsel ingeënt word.

Die entstof word as ’n inspuiting toegedien in twee dosisse ses maande uit mekaar.

Ouers moet toestemmingsvorms onderteken en seker maak dat u dogter by die skool is wanneer die inentingspanne kom.

Feite oor servikskanker in Suid-Afrika:

* Servikskanker is die tweede algemeenste kanker wat by vroue in Suid-Afrika voorkom.
* MPV is 100% verantwoordelik vir servikskanker – die kwaadaardigste tipes MPV is 16 en 18, en dit is verantwoordelik vir 70% van alle serkvikskankergevalle.
* Die entstof Ceravix® sal gebruik word. Dit moet twee keer toegedien word met ’n interval van ses maande tussen dosisse.
* Meisies moet ALBEI dosisse ontvang om die doeltreffendheid van die entstof te verseker. As ’n meisie nie die eerste dosis in Februarie of Maart ontvang het nie, sal sy nie die entstof in die tweede ronde in Oktober ontvang nie.
* Die entstof is die doeltreffendste wanneer dit op negejarige ouderdom toegedien word.
* Daar is byna geen of net baie ligte newe-effekte.
* Die entstof se veiligheid is telkemale bevestig. Gedurende die laaste twee veldtogte is geen

**Vrae wat gereeld gevra word (FAQs):**

1. **Hoekom voer Wes-Kaapse Regering Gesondheid en feitlik alle ander regerings inenting van individue uit?**

Entstowwe word toegedien om siekte later te voorkom. As genoeg mense die entstof ontvang en ’n siekte kom vir ’n lang tyd nie voor nie, word die siekte as verlig beskou, soos in die geval van pokke.

1. **Wat is MPV?**

MPV staan vir menslike papiloom-virus. Die virus kom baie algemeen voor en daar word beraam dat sowat 80% van vroue in hul leeftyd met die virus besmet sal word.

1. **Hoekom sal daar ’n massaveldtog vir MPV-inenting wees?**

Agt vroue sterf elke dag in Suid-Afrika aan servikskanker (kanker van die baarmoeder). MPV veroorsaak servikskanker. Die MPV-entstof sal keer dat servikskanker in die serviks of baarmoeder vorm.

1. **Hoe kry vroue MPV?**

Die virus word versprei deur vel-op-vel-kontak gedurende seks. Enige vrou wat seksueel verkeer, selfs al het sy net een seksmaat in haar hele lewe, kan MPV opdoen. Dus moet mans en pa’s hul vroue aanmoedig om hul servikale sifting (Papsmeer wat MPV en kanker kan ontdek) te laat doen en hulle moet verseker dat hul dogters teen MPV ingeënt word.

1. **Kan MPV behandel word?**

Nee. Daar is geen teenvirusmiddels wat MPV kan behandel nie.

1. **Hoe kan dit tot servikskanker lei?**

Daar is 52 tipes MPV waarvan sowat 15 gewasvormend is (dit veroorsaak kanker). Twee van hierdie 15 tipes – MPV-tipes 16 en 18 – word in 70% van alle servikskankers gevind.

MPV veroorsaak dat kankeragtige selle op die boonste lae (wat die silinderepiteel genoem word) van die serviks ontwikkel. As dit ongemerk gelaat word, sal die selle in kanker ontaard wat na die baarmoeder sal versprei en na enige ander area van die liggaam kan versprei.

Wanneer ’n gesonde vrou met MPV besmet word, kan kanker tussen 10 tot 20 neem om te ontwikkel. Dit is hoekom ons vroue aanmoedig om elke vyf jaar vandat hulle 30 jaar oud is ’n servikale sifting (Papsmeer) te hê.

’n Servikale sifting is ontwerp om pre- en kankeragtige selle te diagnoseer sodat behandeling met die pasiënt bespreek kan word.

1. **Hoekom sal die entstof net gegee word aan meisies wat in graad 4 is?**

Die entstof is die doeltreffendste op hierdie ouderdom. Soos met die meeste entstowwe, soos die entstowwe wat ons by geboorte toedien, hoe jonger die persoon wanneer hulle die entstof ontvang hoe beter die ligaam se opname (sero-omskakeling of immuunreaksie) daarvan.

Die ander rede is dat daar na navorsing vasgestel is dat hierdie die groep jong meisies is waar die verspreiding van ’n beperkte getal inentings die meeste gesondheidsvoordele in die toekoms kan hê.

Die Wêreldgesondheidsorganisasie (WGO) beveel aan dat meisies vanaf negejarige ouderdom die MPV-entstof ontvang voordat hulle eendag seksueel aktief word. Kliniese toetse het bewys dat die MPV-entstof doeltreffender is as die meisie jonger is.

Elke entstof kos R142 en elke graad 4-meisie wat al 9 jaar oud is, sal twee dosisse van die entstof, ses maande uit mekaar, ontvang.

As jy jou dogter wil inent en sy val nie in die groep nie, praat asseblief met jou privaat dokter of apteker oor inenting.

1. **Hoe word die entstof gegee of toegedien?**

Die entstof word in die boarm ingespuit.

1. **Wat is in die entstof? Sal dit my kind siek maak?**

Die entstof is op groot skaal getoets en in baie ander lande, onder andere Australië, die Verenigde Koninkryk, die Verenigde State van Amerika en Indië, gebruik. Daar was geen ernstige negatiewe (onverwagse) voorvalle wat aan die inenting toegeskryf is nie.

Soos met alle inentings kan die inentingsplekkie van sommige kinders gekneus of rooierig wees. In baie min gevalle het meisies braking en naarheid aangemeld, maar dit blyk hulle was net senuweeagtig oor die gedagte aan ’n inspuiting eerder as wat dit ’n reaksie op die entstof was!

Daar is niks in die entstof wat kanker of ander siektes kan veroorsaak nie.

1. **Wat moet ouers doen om te verseker dat hul graad 4-dogter wat 9 jaar oud is teen die inentingstyd ingeënt word?**

Wes-Kaapse Regering Gesondheid sal na alle openbare en spesiale skole gaan om alle graad 4-dogters wat al 9 is in te ent. Soos met die Masels- en-polio-veldtog van laas jaar sal ouers ’n toestemmingsvorm van die skool ontvang wat die kind se ouer of voog moet onderteken en dan weer na die skool moet stuur.

Ouers of versorgers moet seker maak dat hul dogters by die skool is op die inentingsdae.

**As die ondertekende toestemmingsvorm nie na die skool teruggestuur is nie, sal die kind nie ingeënt word nie.**

1. **Wie moet ek kontak as ek nie ’n toestemmingsvorm van die skool ontvang het nie?**

Kontak asseblief u kind se skool as u nie teen die einde van Januarie 2014 nog nie ’n toestemmingsvorm gekry het nie.

1. **My dogter sal in Maart 9 word, maar die inentingspan sal voor haar verjaardag kom – kwalifiseer sy steeds vir die inenting?**

Net MEISIES wat in graad 4 is en wat al 9 jaar oud is, sal in hierdie veldtog ingeënt word. Al word jou dogter eers 9 in die week nadat ons die skool besoek het, sal ons haar nie inent nie. Net die meisies wat al 9 is en 10 word, sal die entstof ontvang.

Geen kind wat jonger as 9 is, sal ingeënt word nie, selfs al is hulle in graad 4.

As u kind ouer as 9 en in graad 4 is, sal sy ingeënt word.

1. **Sal die entstof my kind aanmoedig om vroeër seksueel aktief word as wat sy sou wees sonder die entstof?**

Nee. Die entstof het niks te doen met seksuele aktiwiteit nie. Die entstof keer net dat jou dogter servikskanker ontwikkel wanneer sy baie ouer is.

1. **Sal my dogter steeds eendag kan swanger raak?**

Ja. Daar is niks in die entstof wat vrugbaarheid op enige manier kan raak nie.

1. **My dogter is MIV-positief. Kan sy steeds ingeënt word?**

Ja. Sy sal outomaties as deel van die skoolgroepe ingeënt word. Die enstof is veilig vir mense wat MIV-positief is.

1. **Sal my dogter steeds servikale sifting (Papsmeer) nodig hê wanneer sy ouer is?**

Ja. Onthou, die entstof beskerm net teen die twee algemeenste tipes MPV, tipe 16 en 18, wat verantwoordelik is vir 70% van servikskanker. Daar is ander minder algemene tipes MPV wat servikskanker kan veroorsaak.

Onthou dat die entstof nie teen ander seksueel oordraagbare siektes soos MIV, gonorree, sifilis, chlamydia en ander skadelike infeksies verwant aan seksuele aktiwiteit beskerm nie. Dit is dus belangrik om kondome te gebruik en veilige seks te beoefen.

1. **Vir wanneer word die veldtog beplan?**

**Ronde 1**: 17 Februarie tot 14 Maart 2014

**Ronde 2**: 29 September tot 24 Oktober 2014

1. **Wanneer sal die entstof aan die algemene publiek beskikbaar gestel word?**

Hierdie entstof kan reeds in die privaat bedryf gekoop word.

Hierdie veldtog om negejarige skoolgaande dogters in te ent, sal elke jaar vir die volgende drie jaar plaasvind. Die verspreidingsprogram sal daarna herevalueer word.